Propunere de DECIZIE A CONSILIULUI privind semnarea și aplicarea provizorie a Acordului de parteneriat economic (APE) între statele din Africa de Vest, CEDEAO și UEMOA, pe de o parte, și Uniunea Europeană și statele sale membre, pe de altă parte /* COM/2014/0576 final - 2014/0265 (NLE) */





EXPUNERE DE MOTIVE 1. CONTEXTUL PROPUNERII Propunerea de decizie a Consiliului constituie instrumentul juridic care permite semnarea și aplicarea provizorie a Acordului de parteneriat economic (APE) între statele din Africa de Vest[1], Comunitatea Economică a Statelor din Africa de Vest (CEDEAO) și Uniunea Economică și Monetară Vest-Africană (UEMOA), pe de o parte, și Uniunea Europeană și statele sale membre, pe de altă parte. Acordul de parteneriat economic cu ansamblul regiunii Africii de Vest a fost negociat în conformitate cu obiectivele stabilite în Acordul de parteneriat ACP-UE semnat la Cotonou la 23 iunie 2000, revizuit la Luxemburg la 25 iunie 2005 și la Ouagadougou la 22 iunie 2010 (Acordul de la Cotonou) și cu directivele de negociere referitoare la APE cu statele ACP, adoptate de Consiliu la 12 iunie 2002. Negocierile au fost încheiate la nivel de negociatori șefi la 6 februarie 2014 la Bruxelles. Acordul a fost parafat la 30 iunie 2014 la Ouagadougou, Burkina Faso. De la intrarea lui în vigoare, acordul va înlocui cele două APE interimare existente în regiune, și anume Acordul preliminar cu Côte d'Ivoire, parafat la 7 decembrie 2007, semnat la 26 noiembrie 2008 et aprobat de Parlamentul European la 25 martie 2009, și Acordul preliminar cu Ghana, parafat la 13 decembrie 2007. Capul Verde beneficiază în prezent de regimul special de încurajare a dezvoltării durabile și a bunei guvernanțe, de sistemul generalizat de preferințe (SGP+), iar Nigeria de regimul general al sistemului generalizat de preferințe (SGP). După intrarea sa în vigoare, acordul va prelua aceste două regimuri. Celelalte țări din regiune beneficiază în prezent de inițiativa „Totul în afară de arme” datorită încadrării lor în rândul țărilor cel mai puțin dezvoltate. Intrarea în vigoare a acordului va asigura un regim comercial armonizat între Uniunea Europeană și regiunea Africii de Vest, susținând astfel integrarea regională și punerea în aplicare a tarifului extern comun al CEDEAO. 2. NATURA ȘI DOMENIUL DE APLICARE AL ACORDULUI APE conține dispoziții privind comerțul cu mărfuri, facilitarea procedurilor vamale și a comerțului, barierele tehnice în calea comerțului, măsurile sanitare și fitosanitare, agricultura și pescuitul. În plus, dispozițiile referitoare la cooperarea în vederea punerii în aplicare a dimensiunii dezvoltare indică domeniile prioritare de acțiune pentru punerea în aplicare a APE, structurate într-un Program APE pentru dezvoltare (PAPED), ale cărui modalități de finanțare sunt descrise în acord. Declarațiile Consiliului din 10 mai 2010 și din 17 martie 2014 confirmă angajamentul Uniunii Europene și al statelor sale membre de a susține financiar dezvoltarea Africii de Vest. Acordul conține angajamente în materie de integrare regională, statele din Africa de Vest angajându-se să aplice reciproc tratamentul preferențial acordat Uniunii Europene în cadrul acestui acord. Acordul prevede și continuarea, la nivel regional, a negocierilor privind investițiile, serviciile, proprietatea intelectuală și inovarea, plățile curente și circulația capitalurilor, protecția datelor cu caracter personal, concurența, protecția consumatorilor, dezvoltarea durabilă și achizițiile publice. Dispozițiile instituționale prevăd instituirea unui Consiliu mixt al APE Africa de Vest - Uniunea Europeană, însărcinat cu supravegherea punerii în aplicare a APE. Acest consiliu va fi alcătuit din membri ai Comitetului ministerial de monitorizare a APE din Africa de Vest și din membri ai Consiliului Uniunii Europene și ai Comisiei. El va fi asistat de un Comitet mixt de punere în aplicare a APE. Comitetul parlamentar Africa de Vest - Uniunea Europeană va servi drept forum membrilor Parlamentului European și parlamentelor regionale ale CEDEAO și UEMOA. În plus, Comitetul consultativ mixt Africa de Vest - Uniunea Europeană va asista Consiliul mixt al APE în vederea promovării dialogului și a cooperării între reprezentanții societății civile și ai sectorului privat. APE prevede că impactul său va face obiectul unei monitorizări aprofundate, precum și al unei analize din cinci în cinci ani. 3. PROCEDURI Până la intrarea sa în vigoare, APE prevede un mecanism de aplicare provizorie. Această aplicare provizorie este necesară pentru a permite cât mai curând posibil țărilor parte la acord care nu se consideră țări cel mai puțin dezvoltate să beneficieze de accesul liber la piața europeană, iar țărilor care se consideră țări cel mai puțin dezvoltate – să utilizeze reguli de origine mai favorabile. Comisia a considerat că rezultatele negocierilor sunt satisfăcătoare și conforme cu directivele de negociere ale Consiliului și solicită Consiliului: – să autorizeze semnarea, în numele Uniunii Europene, a APE regional cu Africa de Vest; – să aprobe aplicarea provizorie a APE, până la intrarea în vigoare a acestuia. 2014/0265 (NLE) Propunere de DECIZIE A CONSILIULUI privind semnarea și aplicarea provizorie a Acordului de parteneriat economic (APE) între statele din Africa de Vest, CEDEAO și UEMOA, pe de o parte, și Uniunea Europeană și statele sale membre, pe de altă parte CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatele (3) și (4) și articolul 208, coroborate cu articolul 218 alineatul (5), având în vedere propunerea Comisiei Europene[2], întrucât: (1) La 12 iunie 2002, Consiliul a autorizat Comisia să deschidă negocieri în vederea încheierii unor acorduri de parteneriat economic cu țările ACP. (2) Negocierile s-au încheiat cu succes, iar Acordul de parteneriat economic între statele din Africa de Vest (Republica Benin, Burkina Faso, Republica Capului Verde, Republica Côte d'Ivoire, Republica Gambia, Republica Ghana, Republica Guineea, Republica Guineea-Bissau, Republica Liberia, Republica Islamică Mauritania, Republica Mali, Republica Niger, Republica Federală Nigeria, Republica Senegal, Republica Sierra Leone și Republica Togoleză), Comunitatea Economică a Statelor din Africa de Vest (CEDEAO) și Uniunea Economică și Monetară Vest-Africană (UEMOA), pe de o parte, și Uniunea Europeană și statele sale membre, pe de altă parte, (denumit în continuare „APE”) a fost parafat la 30 iunie 2014. (3) Acordurile de parteneriat economic cu țările ACP sunt necesare pentru punerea în aplicare a politicii comerciale și a cooperării pentru dezvoltare ale Uniunii Europene cu țările ACP. (4) Articolul 107 alineatul (3) din APE prevede aplicarea provizorie a acordului până la intrarea sa în vigoare. (5) APE trebuie semnat în numele Uniunii Europene și aplicat provizoriu, sub rezerva încheierii sale la o dată ulterioară. ADOPTĂ PREZENTA DECIZIE: Articolul 1 Semnarea Acordului de parteneriat economic (APE) între statele din Africa de Vest, CEDEAO și UEMOA, pe de o parte, și Uniunea Europeană și statele sale membre, pe de altă parte, este aprobată în numele Uniunii Europene, sub rezerva deciziei Consiliului privind încheierea acordului de parteneriat economic menționat. Textul acordului se atașează la prezenta decizie. Articolul 2 Secretariatul General al Consiliului stabilește instrumentul prin care se acordă puteri depline în vederea semnării acordului în numele Uniunii Europene, sub rezerva încheierii sale, persoanei (persoanelor) indicate de negociator. Articolul 3 În ceea ce privește elementele care sunt de competența Uniunii, acordul se aplică provizoriu, în conformitate cu articolul 107 alineatul (3) din acord, până la finalizarea procedurilor necesare pentru încheierea acestuia. Comisia publică un aviz privind data aplicării provizorii. Articolul 4 Prezenta decizie intră în vigoare la data adoptării. Adoptată la Bruxelles, Pentru Consiliu Președintele FIȘĂ FINANCIARĂ LEGISLATIVĂ PENTRU PROPUNERILE CU IMPLICAȚII BUGETARE STRICT LIMITATE LA VENITURI 1. TITLUL PROPUNERII: DECIZIE A CONSILIULUI privind semnarea și aplicarea cu titlu provizoriu a Acordului de parteneriat economic între statele din Africa de Vest, CEDEAO și UEMOA, pe de o parte, și Uniunea Europeană și statele sale membre, pe de altă parte. 2. LINII BUGETARE Capitol și articol: capitolul 12 articolul 120 Suma înscrisă în buget pentru exercițiul 2014: 16 185 600 000 € 3. IMPLICAȚII FINANCIARE ¨ Propunerea nu are implicații financiare x Propunerea nu are implicații financiare asupra cheltuielilor, dar are implicații financiare asupra veniturilor – efectul este următorul: (milioane EUR cu o zecimală) || || Linie bugetară || Venituri[3] || Perioadă de 12 luni, începând cu zz/ll/aaaa || [Anul n] Articolul 120 || Implicații asupra resurselor proprii || || 4.3 Situația după acțiune || [n + 1] || [n + 2] || [n + 3] || [n + 4] || [n + 5] Articolul 120 || 4.3 || 4.3 || 4.3 || 4.3 || 4.3 4. MĂSURI ANTIFRAUDĂ Pentru a proteja resursele proprii ale Uniunii Europene, acordul conține dispoziții care vizează asigurarea unei aplicări corespunzătoare de către țara parteneră a condițiilor stabilite pentru punerea în aplicare a concesiilor comerciale în temeiul punctului 3 („Implicații financiare”), în special în Protocolul privind regulile de origine (anexa A la acord) și în Protocolul privind asistența administrativă reciprocă în domeniul vamal (anexa E la acord). Aceste dispoziții completează legislația vamală a Uniunii Europene aplicabilă tuturor mărfurilor importate (în special Codul Vamal al Uniunii Europene și măsurile de punere în aplicare a acestuia), precum și dispozițiile referitoare la responsabilitățile statelor membre privind controlul resurselor proprii (în special Regulamentul nr. 1150/2000 al Consiliului). 5. ALTE OBSERVAȚII Prezenta estimare se bazează pe volumul importurilor din 2012. Într-adevăr, cu excepția unui număr foarte limitat de produse importate din țări care nu se numără printre țările cel mai puțin dezvoltate și care nu au semnat acorduri de parteneriat economic interimare, cvasitotalitatea importurilor din Africa de Vest beneficiază deja de scutire de taxe vamale la intrarea în Uniunea Europeană. [1] Benin, Burkina Faso, Capul Verde, Côte d'Ivoire, Gambia, Ghana, Guineea, Guineea-Bissau, Liberia, Mauritania, Mali, Niger, Nigeria, Senegal, Sierra Leone și Togo. [2] JO C […], […], p. […]. [3] În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 25 % reprezentând cheltuieli de taxare. ANEXĂ ACORD DE PARTENERIAT ECONOMIC (APE) ÎNTRE STATELE DIN AFRICA DE VEST, CEDEAO ȘI UEMOA, PE DE O PARTE ȘI UNIUNEA EUROPEANĂ ȘI STATELE SALE MEMBRE, PE DE ALTĂ PARTE Cuprins Lista părților la acord: Preambul PARTEA I: PARTENERIAT ECONOMIC ȘI COMERCIAL PENTRU DEZVOLTARE DURABILĂ PARTEA II: POLITICĂ COMERCIALĂ ȘI CHESTIUNI LEGATE DE COMERȚ Capitolul 1: Taxe vamale Capitolul 2: Instrumente de protecție comercială Capitolul 3: Bariere tehnice în calea comerțului și măsuri sanitare și fitosanitare Capitolul 4: Alte bariere netarifare Capitolul 5: Facilitarea comerțului, cooperare vamală și asistență administrativă reciprocă Capitolul 6: Agricultură, pescuit și securitate alimentară PARTEA III: COOPERARE PENTRU IMPLEMENTAREA DIMENSIUNII DEZVOLTARE ȘI REALIZAREA OBIECTIVELOR APE PARTEA IV: PREVENIREA ȘI SOLUȚIONAREA LITIGIILOR Capitolul 1: Obiectiv, domeniu de aplicare și părți Capitolul 2: Prevenirea litigiilor: consultări și mediere Capitolul 3: Procedurile de soluționare a litigiilor Capitolul 4: Dispoziții generale PARTEA V: EXCEPȚII GENERALE PARTEA VI: DISPOZIȚII INSTITUȚIONALE PARTEA VII: DISPOZIȚII FINALE ANEXE Republica Benin, Burkina Faso, Republica Capului Verde, Republica Côte d’Ivoire, Republica Gambia, Republica Ghana, Republica Guineea, Republica Guineea-Bissau, Republica Liberia, Republica Islamică Mauritania, Republica Mali, Republica Niger, Republica Federală Nigeria, Republica Senegal, Republica Sierra Leone, Republica Togoleză, și COMUNITATEA ECONOMICĂ A STATELOR DIN AFRICA DE VEST (CEDEAO), și UNIUNEA ECONOMICĂ ȘI MONETARĂ VEST-AFRICANĂ (UEMOA), pe de o parte, și REGATUL BELGIEI, REPUBLICA BULGARIA, REPUBLICA CEHĂ, REGATUL DANEMARCEI, REPUBLICA FEDERALĂ GERMANIA, REPUBLICA ESTONIA, IRLANDA, REPUBLICA ELENĂ, REGATUL SPANIEI, REPUBLICA FRANCEZĂ, REPUBLICA CROAȚIA, REPUBLICA ITALIANĂ, REPUBLICA CIPRU, REPUBLICA LETONIA, REPUBLICA LITUANIA, MARELE DUCAT AL LUXEMBURGULUI, UNGARIA, REPUBLICA MALTA, REGATUL ȚĂRILOR DE JOS, REPUBLICA AUSTRIA, REPUBLICA POLONĂ, REPUBLICA PORTUGHEZĂ, ROMÂNIA, REPUBLICA SLOVENIA, REPUBLICA SLOVACĂ, REPUBLICA FINLANDA, REGATUL SUEDIEI, REGATUL UNIT AL MARII BRITANII ȘI IRLANDEI DE NORD, și UNIUNEA EUROPEANĂ, pe de altă parte, AVÂND ÎN VEDERE Acordul de la Georgetown de instituire a grupului statelor din Africa, zona Caraibelor și Pacific (ACP), tratatele de instituire a Comunității Economice a Statelor din Africa de Vest (CEDEAO) și Uniunea Economică și Monetară Vest-Africană (UEMOA), pe de o parte, și Tratatul privind Uniunea Europeană (UE) și Tratatul privind funcționarea Uniunii Europene, pe de altă parte; AVÂND ÎN VEDERE acordul de parteneriat ACP-CE, semnat la Cotonou la 23 iunie 2000, revizuit la Luxemburg la 25 iunie 2005 și la Ouagadougou la 22 iunie 2010, denumit în continuare „Acordul de la Cotonou”; AVÂND ÎN VEDERE importanța, pe de o parte, a legăturilor care există între Uniunea Europeană, statele sale membre și regiunea Africii de Vest (AV) și, pe de altă parte, valorile care le sunt comune; ÎNTRUCÂT Uniunea Europeană, statele sale membre și regiunea Africii de Vest doresc să își consolideze legăturile strânse și să stabilească relații durabile bazate pe parteneriat, dezvoltare și solidaritate; CONVINSE de necesitatea de a promova progresul economic și social al populațiilor, ținând seama de exigențele legate de dezvoltarea durabilă și protecția mediului; ÎNTRUCÂT este important ca părțile să se angajeze să respecte principiile Cartei Organizației Națiunilor Unite, în special, drepturile omului; AVÂND ÎN VEDERE angajamentul acestora față de principiile și regulile care reglementează comerțul internațional, în special cele prevăzute în Acordul de instituire a Organizației Mondiale a Comerțului (OMC); AVÂND ÎN VEDERE necesitatea de a consolida integrarea între statele din Africa de Vest, precum și relațiile euro-africane; AMINTIND că Comunitatea Economică a Statelor din Africa de Vest (CEDEAO) și Uniunea Economică și Monetară Vest-Africană (UEMOA) au drept misiune promovarea cooperării și a integrării regionale în perspectiva unei uniuni economice a Africii de Vest, pentru a ridica nivelul de trai al populațiilor, a menține și a crește stabilitatea economică, a consolida relațiile dintre statele membre și a contribui la progresul și la dezvoltarea continentului african; REAFIRMÂNDU-ȘI angajamentul de a colabora în vederea realizării obiectivelor parteneriatului ACP-UE, obiective definite în Acordul de la Cotonou, și anume reducerea și eradicarea în timp a sărăciei, dezvoltarea durabilă și integrarea reușită și armonioasă a țărilor ACP în economia mondială; AVÂND ÎN VEDERE că Obiectivele de dezvoltare ale mileniului, enunțate în Declarația Mileniului adoptată în 2000 de Adunarea generală a ONU, cum ar fi eradicarea sărăciei extreme și a foametei, precum și obiectivele și principiile de dezvoltare convenite cu ocazia conferințelor ONU oferă o viziune clară și trebuie să stea la baza parteneriatului între regiunea Africii de Vest și Uniunea Europeană și statele sale membre în cadrul prezentului acord; ȚINÂND SEAMA de voința Uniunii Europene și a statelor sale membre de a sprijini semnificativ Africa de Vest în eforturile sale de reformă și de schimbare pe plan economic și de dezvoltare socială și ținând seama de angajamentul lor de a implementa strategia comună Uniunea Europeană-Africa; ȚINÂND SEAMA de diferența în ceea ce privește nivelul de dezvoltare economică și socială dintre regiunea Africii de Vest, pe de o parte, și Uniunea Europeană și statele sale membre, pe de altă parte, precum și de necesitatea de a consolida procesul de integrare și de dezvoltare economică al regiunii Africii de Vest; ȚINÂND în special seama de faptul că regiunea Africii de Vest cuprinde un număr mare de țări mai puțin dezvoltate și că, de aceea, se confruntă cu dificultăți din cauza situației sale economice speciale și a nevoilor sale specifice în materie de dezvoltare și de promovare a comerțului și a finanțelor sale; SUBLINIIND faptul că Acordul de parteneriat economic (APE) se bazează în special pe liberalizarea treptată și asimetrică a schimburilor de bunuri și servicii în beneficiul statelor din Africa de Vest; REAFIRMÂND faptul că APE trebuie să fie un instrument de dezvoltare pentru a promova în special o creștere durabilă, pentru a crește capacitatea de producție și de export a statelor din Africa de Vest, pentru a susține transformarea structurală a economiilor vest-africane, precum și diversificarea și competitivitatea lor și pentru a conduce la dezvoltarea comerțului, a tehnologiei, la crearea de locuri de muncă în statele din Africa de Vest și la atragerea investițiilor; REAFIRMÂND faptul că stabilitatea și o pace durabilă constituie factori esențiali de reușită pentru o integrare regională efectivă în Africa de Vest la care APE va trebuie să contribuie; EXPRIMÂNDU-ȘI hotărârea de a realiza împreună obiectivele menționate anterior păstrând acquis-urile Acordului de la Cotonou și dornice să încheie, în acest scop, un APE reciproc avantajos și cu adevărat favorabil dezvoltării, CONVIN DUPĂ CUM URMEAZĂ: PARTEA I PARTENERIAT ECONOMIC ȘI COMERCIAL PENTRU DEZVOLTARE DURABILĂ Articolul 1 Obiective 1. Obiectivele prezentului acord sunt următoarele: a) să stabilească un parteneriat economic și comercial vizând realizarea unei creșteri economice rapide, susținute și capabile să creeze locuri de muncă, să reducă, iar ulterior să eradicheze sărăcia, să ridice nivelul de trai, să obțină ocuparea deplină a forței de muncă, să diversifice economiile, să crească nivelul veniturilor reale și producția într-un mod compatibil cu nevoile regiunii Africii de Vest, ținând seama de nivelurile diferite de dezvoltare economică a părților; b) să promoveze integrarea regională, cooperarea economică și buna guvernanță economică în regiunea Africii de Vest; c) să intensifice comerțul intraregional și să stimuleze crearea unei piețe regionale unificate și eficiente în Africa de Vest; d) să contribuie la integrarea armonioasă și progresivă a regiunii Africii de Vest în economia mondială, în conformitate cu opțiunile sale politice, cu prioritățile și strategiile sale în materie de dezvoltare; e) să consolideze relațiile economice și comerciale între părți pe o bază de solidaritate și de interese reciproce, în conformitate cu obligațiile OMC, ținând seama de diferența semnificativă de competitivitate între cele două regiuni. 2. În vederea realizării obiectivelor enumerate la alineatul (1) al prezentului articol, părțile se angajează: a) să stimuleze îmbunătățirea capacității de aprovizionare și a competitivității sectoarelor de producție din regiunea Africii de Vest; b) să îmbunătățească capacitatea regiunii Africii de Vest în materie de politici comerciale și în ceea ce privește regulile legate de comerț; c) să contribuie la punerea efectivă în aplicare a angajamentelor asumate de părți în cadrul forurilor internaționale în materie de dezvoltare durabilă, de finanțare a dezvoltării, de consolidare a rolului comerțului în dezvoltare, de creștere a volumului și de eficientizare a ajutorului; d) să stabilească și să pună în aplicare un cadru de reglementare eficace, previzibil și transparent în regiunea Africii de Vest, în vederea promovării investițiilor, a dezvoltării sectorului privat vest-african, a dialogului public-privat și a parteneriatului dintre sectoarele private din Africa de Vest și Uniunea Europeană; e) să stabilească un cadru eficace, previzibil și transparent pentru măsurile de cooperare care să permită promovarea obiectivelor prezentului acord, inclusiv a Programului APE pentru dezvoltare (PAPED) și a dispozițiilor referitoare la implementarea acestuia; f) să realizeze o liberalizare treptată și asimetrică a schimburilor dintre ele și o consolidare a cooperării în sectoarele care privesc comerțul cu mărfuri și servicii. Articolul 2 Principii 1. APE este construit pe principiile și elementele esențiale ale Acordului de la Cotonou enunțate la articolele 2, 9, 19 și 35 din respectivul acord. APE are la bază acquis-urile Acordului de la Cotonou și ale convențiilor ACP-UE anterioare în domeniile cooperării financiare, integrării regionale și cooperării economice și comerciale. 2. Punerea în aplicare a APE este destinată să completeze acquis-urile Acordului de la Cotonou, iar viabilitatea sa necesită onorarea efectivă a angajamentelor celor două părți, inclusiv cele ale Uniunii Europene în materie de cooperare pentru finanțarea dezvoltării și de ajutor pentru comerț. 3. Părțile își onorează angajamentele în materie de cooperare pentru dezvoltare pe toată durata APE și se angajează să introducă mecanismele necesare pentru a asigura coerența în timp între necesitățile de însoțire aferente APE, așa cum sunt preluate în Programul APE pentru dezvoltare din partea III a prezentului acord, și cooperarea pentru dezvoltare. 4. Relațiile comerciale dintre cele două regiuni se vor baza pe reciprocitate și pe diferența dintre nivelurile de dezvoltare. În această privință, angajamentele asumate în cadrul prezentului acord sunt conforme articolului 34 din Acordul de la Cotonou, care introduce un tratament special și diferențiat în angajamentele dintre cele două părți. Ele se vor asigura, mai ales, că vor ține seama de vulnerabilitatea economiilor din regiunea Africii de Vest, că vor integra în procesul de liberalizare comercială principiile progresivității, flexibilității și asimetriei în beneficiul regiunii Africii de Vest. 5. Respectând angajamentele comerciale asumate în temeiul prezentului acord, părțile se abțin să creeze obstacole în calea aplicării de politici agricole și de securitate alimentară, de sănătate publică, de educație și de orice alte politici economice și sociale adoptate de regiunea Africii de Vest în cadrul strategiei sale de dezvoltare durabilă. 6. Reușita APE presupune instaurarea unui parteneriat exigent bazat pe o responsabilitate comună a părților în ceea ce privește punerea lui în aplicare. În consecință, părțile se angajează să facă tot posibilul pentru a-i asigura viabilitatea. 7. Părțile își reafirmă angajamentul asumat în cadrul Rundei de la Doha pentru dezvoltare în ceea ce privește reducerea și evitarea măsurilor susceptibile să creeze denaturări ale comerțului și sprijinul în favoarea unui rezultat ambițios în acest cadru. 8. În vederea unei aplicări eficiente a acordului, părțile creează instituții mixte instaurând un mecanism permanent de gestionare și de monitorizare-evaluare care să permită efectuarea, dacă este cazul, a unor ajustări necesare realizării obiectivelor prezentului acord. Articolul 3 Creștere economică și dezvoltare durabilă 1. Părțile reafirmă că obiectivul dezvoltării durabile trebuie să fie aplicat și integrat la fiecare nivel al parteneriatului lor economic, respectând astfel îndeplinirea angajamentelor lor definite la articolele 1, 2, 9, 19, 21, 22, 23, 28 și 29 din Acordul de la Cotonou și, în special, angajamentul lor general în favoarea dezvoltării economice, a reducerii și, în final, a eradicării în timp a sărăciei în conformitate cu obiectivele dezvoltării durabile. 2. În cadrul prezentului acord, părțile concep obiectivul de dezvoltare durabilă ca un angajament care ține pe deplin seama de interesele umane, culturale, economice, sociale, de sănătate și de mediu ale populațiilor lor respective și ale generațiilor lor viitoare. 3. Părțile își reafirmă angajamentele în cadrul luptei împotriva sărăciei în ceea ce privește elaborarea și introducerea de programe susceptibile să consolideze cadrul macroeconomic, să promoveze o creștere economică rapidă și durabilă și să realizeze infrastructuri indispensabile dezvoltării comerțului intraregional și internațional în regiunea Africii de Vest. În acest scop, părțile sprijină reformele instituționale ce urmăresc adaptarea administrațiilor naționale la cerințele liberalizării comerțului și consolidarea capacităților în sectoarele de producție din regiunea Africii de Vest. 4. Părțile sprijină eforturile regiunii Africii de Vest în materie de gestionare sustenabilă a pădurilor, a pescuitului și de dezvoltare a unei agriculturi moderne. Pentru aceasta, ele inițiază și pun în practică forme inovatoare de comerț, favorabile conservării resurselor naturale. 5. Părțile încearcă să consolideze capacitățile și competențele tehnice ale actorilor implicați pentru a stimula crearea de locuri de muncă și a prevedea ajustări pentru efectele sociale ale APE. Articolul 4 Integrare regională 1. Părțile recunosc că integrarea regională este un element esențial al parteneriatului lor și un instrument puternic pentru realizarea obiectivelor prezentului acord și convin să o sprijine cu fermitate. 2. În scopul realizării celor menționate la alineatul (1), Uniunea Europeană contribuie, potrivit dispozițiilor din partea III, printr-o asistență tehnică și financiară, la eforturile regiunii în materie de integrare, în special realizarea unei uniuni vamale și a unei piețe comune, introducerea unei supravegheri macroeconomice și comerciale, precum și elaborarea unor norme regionale menite să facă mai atractiv mediul de afaceri din regiunea Africii de Vest. PARTEA II POLITICĂ COMERCIALĂ ȘI CHESTIUNI LEGATE DE COMERȚ CAPITOLUL 1 TAXE VAMALE Articolul 5 Domeniu de aplicare Dispozițiile prezentului capitol se aplică comerțului cu mărfuri între părți. Articolul 6 Reguli de origine 1. În sensul prezentului articol, termenul „originar” se aplică mărfurilor care sunt conforme regulilor de origine ce figurează în anexa A la Protocolul privind definirea noțiunii de „produse originare” și metodele de cooperare administrativă. 2. În cel mult cinci ani de la data intrării în vigoare a prezentului acord, părțile vor elabora noi reguli de origine, având drept obiectiv simplificarea conceptelor și metodelor utilizate pentru a stabili originea, în raport cu obiectivele de dezvoltare ale regiunii Africii de Vest și în conformitate cu procesul de integrare al Uniunii Africane. În acest cadru, părțile vor ține seama de dezvoltarea tehnologică, procesele de producție și toți ceilalți factori pertinenți care ar putea să necesite modificări ale protocolului privind regulile de origine. 3. Orice modificare sau revizuire a regulilor de origine menționate la alineatul (1) se va face printr-o decizie a Consiliului mixt al APE. Articolul 7 Taxe vamale 1. Taxe vamale înseamnă prelevările sau impunerile de orice natură, inclusiv orice tip de suprataxă sau de supliment impuse în cadrul importului sau exportului de mărfuri; nu sunt incluse: a) taxele sau alte plăți percepute interne impuse în conformitate cu articolul 35; b) măsurile antidumping, compensatorii sau de protecție aplicate în conformitate cu capitolul 2; c) redevențele sau alte plăți percepute în conformitate cu articolul 8 privind redevențele și alte impuneri. 2. Pentru fiecare produs, taxa vamală de bază la care trebuie să se aplice reducerile succesive prevăzute în acord este cea efectiv aplicabilă în ziua intrării în vigoare a acordului. Articolul 8 Redevențe și alte impuneri Redevențele și alte impuneri menționate la articolul 7 fac obiectul unor tarife specifice ce corespund valorii reale a serviciilor prestate și nu trebuie să constituie un mijloc indirect de protecție a produselor naționale sau o impozitare cu caracter fiscal percepută pentru importuri sau exporturi. Articolul 9 Statu-quo 1. Nu se va introduce nicio taxă vamală nouă la import pentru produsele vizate de liberalizare între părți, iar taxele aplicate în prezent nu se vor majora de la data intrării în vigoare a acordului. 2. Fără a aduce atingere alineatului (1), în cadrul finalizării instituirii unui tarif exterior comun al CEDEAO, regiunea Africii de Vest va putea să își revizuiască până la 31 decembrie 2014 taxele vamale de bază care se aplică mărfurilor originare din Uniunea Europeană în măsura în care impactul general al acestor taxe nu depășește impactul rezultat din taxele menționate în anexa C. Consiliul mixt ale APE modifică anexa C în consecință. Articolul 10 Eliminarea taxelor vamale la import 1. Produsele originare din Africa de Vest sunt importate în Uniunea Europeană fără taxe vamale, astfel cum sunt definite la articolul 7, cu excepția produselor indicate și în condițiile definite în anexa B. 2. Regiunea Africii de Vest reduce și elimină treptat taxele vamale, astfel cum sunt definite la articolul 7, aplicabile produselor originare din Uniunea Europeană urmând calendarul care figurează în anexa C. Articolul 11 Resurse autonome ale comunităților economice regionale din Africa de Vest În temeiul prezentului acord, părțile sunt de acord cu menținerea mecanismului de finanțare autonomă a organizațiilor vest-africane responsabile cu integrarea regională (CEDEAO și UEMOA) până la crearea unui nou mod de finanțare. Articolul 12 Modificarea angajamentelor tarifare ale Africii de Vest și politicile sectoriale comune ale regiunii Africii de Vest 1. Fără a aduce atingere dispozițiilor articolului 10 privind eliminarea taxelor vamale din regiunea Africii de Vest, date fiind nevoile speciale ale acesteia în materie de dezvoltare, în special necesitatea de a-și susține politicile sectoriale comune, Africa de Vest poate decide, după obținerea unui acord în cadrul Consiliului mixt al APE, modificarea nivelului taxelor vamale fixate în anexa C care se aplică mărfurilor originare din Uniunea Europeană la importul lor în Africa de Vest. În acest scop, Consiliul mixt al APE adoptă o decizie în termen de șase (6) luni de la sesizarea părții europene. 2. Părțile se asigură ca o astfel de modificare să nu dea naștere la o incompatibilitate cu articolul XXIV din Acordul General pentru Tarife și Comerț (GATT) din 1994. 3. Modificările aduse angajamentelor tarifare sunt menținute doar atât timp cât este necesar pentru a răspunde nevoilor speciale ale Africii de Vest în materie de dezvoltare. Articolul 13 Taxe la export 1. Nu se va introduce nicio nouă taxă la export sau impunere cu efect echivalent, nici nu se vor majora taxele deja aplicate în schimburile comerciale dintre părți, de la data intrării în vigoare a prezentului acord. 2. Taxele la export sau impunerile cu efect echivalent nu vor fi mai mari decât taxele aplicate mărfurilor similare exportate către toate celelalte țări care nu sunt părți la prezentul acord. 3. În situații excepționale, dacă Africa de Vest poate justifica nevoi specifice de venituri, de promovare pentru o industrie incipientă sau de protecție a mediului, ea poate să introducă, cu titlu temporar și în urma consultării Uniunii Europene, taxe la export sau impuneri cu efect echivalent asupra unui număr limitat de mărfuri suplimentare sau să majoreze impactul celor existente. 4. Părțile convin să revizuiască dispozițiile prezentului articol în cadrul Consiliului mixt al APE în conformitate cu clauza de revizuire din prezentul acord, ținând cont pe deplin de impactul acestora asupra dezvoltării și diversificării economiei Africii de Vest. Articolul 14 Circulația mărfurilor 1. Mărfurile originare de la una dintre părți fac obiectul taxelor vamale o singură dată pe teritoriul celeilalte părți. Ele pot circula liber pe teritoriul celeilalte părți fără a face obiectul unor taxe vamale suplimentare. 2. În vederea aplicării dispozițiilor alineatului (1), regiunea Africii de Vest beneficiază de o perioadă de tranziție de cinci (5) ani, cu începere la data intrării în vigoare a acordului, pentru introducerea unui regim de liberă practică. Acest termen poate fi revizuit în funcție de rezultatele reformelor de tranziție fiscale pe care regiunea Africii de Vest trebuie să le realizeze în cooperare cu Uniunea Europeană. În acest scop, părțile evaluează periodic implementarea acestor reforme. 3. Părțile cooperează pentru a facilita circulația mărfurilor și a simplifica procedurile vamale, în conformitate cu dispozițiile de la capitolul 5 referitor la facilitarea comerțului. Articolul 15 Încadrarea mărfurilor Încadrarea mărfurilor vizate de prezentul acord este prevăzută de nomenclatura tarifară respectivă a fiecărei părți, în conformitate cu Sistemul armonizat de denumire și codificare a mărfurilor („SA”). Articolul 16 Clauza CNF 1. Părțile își reafirmă angajamentul față de clauza de abilitare. 2. Uniunea Europeană va acorda Africii de Vest tratamentul tarifar mai favorabil pe care îl va acorda unei părți terțe dacă Uniunea Europeană devine parte la un acord preferențial cu această parte terță după semnarea prezentului acord. 3. Africa de Vest va acorda Uniunii Europene tratamentul tarifar mai favorabil pe care îl va acorda, după semnarea prezentului acord, unui alt partener comercial decât țările din Africa și statele ACP, care are atât o cotă din schimburile comerciale mondiale mai mare de 1,5 %, cât și o rată a industrializării măsurată prin raportul dintre valoarea adăugată în domeniul producției și PIB mai mare de 10 %, în anul care precede intrarea în vigoare a acordului preferențial menționat în prezentul alineat. În cazul în care acordul preferențial este semnat cu un grup de țări care acționează individual, colectiv sau prin intermediul unui acord de liber schimb, pragul pentru cota din schimburile comerciale mondiale se ridică la 2 %. Pentru acest calcul se vor utiliza datele oficiale ale OMC privind principalii exportatori mondiali de mărfuri (excluzându-se comerțul din interiorul Uniunii Europene) și ale Organizației Națiunilor Unite pentru Dezvoltare Industrială (ONUDI) pentru valoarea adăugată în domeniul producției. 4. În cazul în care Africa de Vest obține din partea partenerului comercial menționat la alineatul (3) un tratament substanțial mai favorabil decât acela oferit de Uniunea Europeană, părțile vor iniția consultări și vor lua o hotărâre împreună cu privire la punerea în aplicare a dispozițiilor alineatului (3). 5. Părțile sunt de acord să soluționeze orice litigiu privind interpretarea sau aplicarea prezentului articol prin inițierea de consultări de bună-credință, în scopul de a se ajunge la o soluție satisfăcătoare pentru ambele părți. 6. Dispozițiile prezentului capitol nu pot fi interpretate ca obligând părțile să își acorde reciproc tratamente preferențiale care ar fi aplicabile în virtutea apartenenței uneia dintre părți la un acord preferențial cu o parte terță, la data intrării în vigoare a prezentului acord. Articolul 17 Dispoziție specială privind cooperarea administrativă 1. Părțile convin asupra importanței cruciale a cooperării administrative pentru punerea în aplicare și controlul tratamentului preferențial acordat prin prezentul capitol și se angajează să combată neregulile și frauda în domeniul vamal și în domeniile conexe. 2. Atunci când o parte obține, pe baza unor informații avizate, dovada unei lipse de cooperare administrativă și/sau a unor nereguli sau fraude, partea în cauză poate suspenda temporar tratamentul preferențial acordat produsului (produselor) respectiv(e) în conformitate cu dispozițiile prezentului articol. 3. În sensul prezentului articol, prin lipsa cooperării administrative se înțelege, printre altele: a) nerespectarea repetată a obligației de a verifica caracterul de produs originar al produsului (produselor) în cauză; b) refuzul repetat sau întârzierea nejustificată în efectuarea controlului ulterior al dovezii privind originea și/sau în comunicarea rezultatelor acestuia; c) refuzul repetat sau întârzierea nejustificată în ceea ce privește acordarea autorizației de a realiza o misiune de cooperare pentru a verifica autenticitatea documentelor sau corectitudinea informațiilor relevante pentru acordarea tratamentului preferențial în cauză. 4. Aplicarea unei suspendări temporare are loc în următoarele condiții: a) Partea care obține, pe baza unor informații avizate, dovezi ale unei lipse de cooperare administrativă și/sau ale unor nereguli sau fraude, informează de îndată Comitetul mixt de punere în aplicare a APE despre obținerea acestor dovezi, precum și despre informațiile avizate și trebuie să inițieze consultări în cadrul Comitetului mixt de punere în aplicare a APE, pe baza tuturor informațiilor relevante și a probelor obiective, în vederea găsirii unei soluții acceptabile pentru ambele părți. b) Atunci când părțile au inițiat consultări în cadrul Comitetului mixt de punere în aplicare a APE, astfel cum se prevede mai sus, și nu au reușit să ajungă la o soluție acceptabilă în termen de trei (3) luni de la notificare, partea în cauză poate suspenda temporar tratamentul preferențial acordat produsului (produselor) respectiv(e). Suspendarea temporară trebuie comunicată fără întârziere Comitetului mixt de punere în aplicare a APE. c) Suspendările temporare prevăzute la prezentul articol se limitează la ceea ce este necesar pentru a proteja interesele financiare ale părții în cauză. Acestea nu depășesc o perioadă de șase (6) luni, care poate fi reînnoită. Suspendările temporare se comunică imediat după adoptarea lor în cadrul Comitetului mixt de punere în aplicare a APE. Ele fac obiectul unor consultări periodice în cadrul Comitetului mixt de punere în aplicare a APE, în special în vederea abrogării de îndată ce condițiile de aplicare încetează să mai existe. 5. Odată cu informarea Comitetului mixt de punere în aplicare a APE prevăzută la alineatul (4) litera (a) din prezentul articol, partea în cauză publică o comunicare adresată importatorilor în jurnalul său oficial. Această comunicare adresată importatorilor semnalează că, în cazul produsului respectiv, pe baza unor informații avizate, s-au obținut dovezi privind lipsa de cooperare administrativă și/sau neregulile sau frauda. Articolul 18 Gestionarea erorilor administrative În cazul unei erori a autorităților competente în ceea ce privește gestionarea sistemelor preferențiale la export, în special în ceea ce privește aplicarea Protocolului privind definirea noțiunii de „produse originare” și metodele de cooperare administrativă care figurează în anexa A, atunci când eroarea în cauză are drept consecințe taxe la import, partea expusă unor astfel de consecințe poate solicita Comitetului mixt de punere în aplicare a APE să analizeze și să adopte toate măsurile adecvate pentru a remedia situația. CAPITOLUL 2 INSTRUMENTE DE PROTECȚIE COMERCIALĂ Articolul 19 Obiective 1. Obiectivele prezentului capitol sunt stabilirea condițiilor în care cele două părți vor putea să adopte măsuri de protecție comercială în cadrul efortului lor de dezvoltare a comerțului cu mărfuri între ele, cu derogare de la dispozițiile articolelor 9, 10 și 34 din prezentul acord. 2. Părțile se vor asigura ca măsurile adoptate în temeiul dispozițiilor din prezentul capitol să nu depășească ceea ce este necesar pentru a preveni sau a remedia situațiile descrise aici. Articolul 20 Măsuri antidumping și compensatorii 1. Niciuna dintre dispozițiile prezentului acord nu poate să împiedice Uniunea Europeană sau statele din Africa de Vest, care acționează individual sau colectiv, să adopte măsuri antidumping sau compensatorii, în conformitate cu acordurile OMC pertinente, în special Acordul OMC referitor la punerea în aplicare a articolului VI din GATT și Acordul OMC referitor la subvenții și măsuri compensatorii. 2. În vederea aplicării prezentului articol, originea este stabilită în funcție de regulile de origine nepreferențiale ale părților, pe baza dispozițiilor Acordului OMC privind regulile de origine. 3. Situația deosebită a țărilor în curs de dezvoltare din regiunea Africii de Vest va fi luată în considerare atunci când se are în vederea aplicarea unor măsuri antidumping sau compensatorii. Înainte de a institui măsuri antidumping sau compensatorii definitive, părțile vor examina posibilitatea unor soluții constructive, astfel cum sunt prevăzute în acordurile OMC relevante. În special, autoritățile însărcinate cu ancheta vor putea să organizeze consultări adecvate în acest scop. 4. Taxele antidumping sau măsurile compensatorii vor fi în vigoare doar atât timp cât este necesar și în măsura în care este necesar pentru a compensa dumpingul sau subvențiile care cauzează prejudiciul. 5. Niciun produs originar din una dintre părți, importat pe teritoriul celeilalte părți, nu va fi supus în același timp unor taxe antidumping și unor taxe compensatorii în vederea remedierii uneia și aceleiași situații rezultate dintr-un dumping sau din subvenții la export. Părțile garantează că măsurile antidumping sau compensatorii pentru unul și același produs nu se pot aplica simultan la nivel național, pe de o parte, și la nivel regional sau subregional, pe de altă parte. 6. Părțile convin, fiecare în ceea ce o privește, să instituie o instanță unică de control judecătoresc, inclusiv la nivelul contestațiilor. Hotărârile acestei instanțe unice trebuie să producă efecte pe teritoriile tuturor statelor în care este aplicabilă măsura contestată. 7. Dispozițiile prezentului articol se aplică tuturor anchetelor deschise după intrarea în vigoare a prezentului acord. 8. Dispozițiile prezentului articol nu se supun dispozițiilor mecanismului de soluționare a litigiilor din prezentul acord. Articolul 21 Măsuri de salvgardare multilaterale 1. Sub rezerva dispozițiilor prezentului articol, nicio dispoziție a prezentului acord nu ar împiedica una dintre părți să adopte măsuri excepționale pe durată limitată, în conformitate cu articolul XIX din Acordul General pentru Tarife și Comerț (GATT) din 1994, Acordul privind măsurile de salvgardare și articolul 5 din Acordul OMC privind agricultura. 2. În vederea aplicării prezentului articol, originea este stabilită în funcție de regulile de origine nepreferențiale ale părților, pe baza dispozițiilor Acordului OMC privind regulile de origine. 3. Fără a aduce atingere dispozițiilor alineatului (1) și ținând cont de obiectivele generale de dezvoltare ale prezentului acord și de dimensiunea redusă a economiilor statelor din Africa de Vest, Uniunea Europeană va exclude importurile provenite din statele din Africa de Vest de la orice măsuri adoptate în conformitate cu articolul XIX din GATT 1994, cu Acordul privind măsurile de salvgardare și cu articolul 5 din Acordul OMC privind agricultura. 4. Dispozițiile alineatului (3) se aplică timp de cinci (5) ani de la data intrării în vigoare a prezentului acord. Cel târziu cu o sută douăzeci (120) de zile înainte de încheierea acestei perioade, Consiliul mixt al APE reexaminează aplicarea dispozițiilor respective având în vedere nevoile de dezvoltare ale statelor din regiunea Africii de Vest pentru a stabili dacă este necesar să se prelungească aplicarea acestora cu o perioadă suplimentară. 5. Dispozițiile prezentului articol nu se supun dispozițiilor mecanismului de soluționare a litigiilor din prezentul acord. Articolul 22 Măsuri de salvgardare bilaterale 1. Sub rezerva dispozițiilor prezentului articol, o parte poate să adopte măsuri de salvgardare limitate ca durată, care derogă de la dispozițiile articolelor 9 și 10. 2. Măsurile de salvgardare menționate la alineatul (1) pot fi adoptate atunci când un produs originar din una dintre părți este importat pe teritoriul celeilalte părți în cantități atât de importante și în astfel de condiții încât cauzează sau amenință să cauzeze: a) un prejudiciu grav industriei interne producătoare de produse similare sau de produse direct concurente pe teritoriul părții importatoare; b) disfuncționalități într-un sector al economiei, în special în cazul în care aceste disfuncționalități produc dificultăți sau probleme sociale majore care ar putea cauza o deteriorare gravă a situației economice a părții importatoare sau c) perturbări ale piețelor de produse agricole similare sau direct concurente[1] sau ale mecanismelor care reglementează acele piețe. 3. Măsurile de salvgardare vizate de prezentul articol nu depășesc ceea ce este necesar pentru a remedia sau preveni prejudiciul grav sau disfuncționalitățile, astfel cum sunt descrise la alineatele (2), (4) și (5). Măsurile de salvgardare respective ale părții importatoare pot să constea în una sau mai multe dintre următoarele măsuri: a) suspendarea oricărei noi reduceri a nivelului taxei vamale la import pentru produsul în cauză, astfel cum este prevăzută de prezentul acord; b) majorarea taxei vamale pentru produsul în cauză până la un nivel care să nu depășească taxa vamală aplicată celorlalți membri ai OMC, precum și c) introducerea de contingente tarifare pentru produsul în cauză. 4. Fără a aduce atingere dispozițiilor de la alineatele (1) - (3) din prezentul articol, în cazul în care un produs originar din unul sau din mai multe state din Africa de Vest este importat în una sau mai multe regiuni ultraperiferice ale Uniunii Europene în cantități atât de importante și în astfel de condiții încât cauzează sau riscă să cauzeze una dintre situațiile descrise la alineatul (2) literele (a), (b) și (c) de mai sus, Uniunea Europeană poate să adopte măsuri de supraveghere sau de salvgardare, limitate la regiunea sau la regiunile în cauză, în conformitate cu procedurile prevăzute la alineatele (6)-(11) din prezentul articol. 5. Fără a aduce atingere dispozițiilor de la alineatele (1) - (3) din prezentul articol, în cazul în care un produs originar din unul sau din mai multe state din Uniunea Europeană este importat în unul sau mai multe state ale regiunii Africii de Vest în cantități atât de importante și în astfel de condiții încât cauzează sau riscă să cauzeze una dintre situațiile descrise la alineatul (2) literele (a), (b) și (c) de mai sus, statul sau statele respective din regiunea Africii de Vest poate/pot să adopte măsuri de supraveghere sau de salvgardare, limitate la teritoriul statului sau al statelor în cauză, în conformitate cu procedurile prevăzute la alineatele (6) - (11) din prezentul articol. 6. Măsurile de salvgardare menționate la prezentul articol vor fi menținute doar pentru perioada necesară pentru a remedia sau a preveni un prejudiciu grav sau disfuncționalitățile descrise la alineatele (2), (4) și (5) de mai sus. 7. Măsurile de salvgardare menționate la prezentul articol vor fi aplicate pentru o perioadă care nu depășește patru (4) ani. În cazul în care circumstanțele care justifică instituirea măsurilor de salvgardare continuă să existe, aceste măsuri pot fi prelungite cu o perioadă suplimentară de patru (4) ani. 8. Măsurile de salvgardare menționate la prezentul articol care depășesc un (1) an vor fi însoțite de un calendar clar care prevede eliminarea lor treptată până cel târziu la sfârșitul perioadei stabilite. 9. Exceptând circumstanțele excepționale aprobate de Comitetul mixt de punere în aplicare a APE, nicio măsură de salvgardare menționată la prezentul articol nu se poate aplica unui produs care a făcut deja obiectul unei astfel de măsuri, timp de cel puțin un (1) an de la data expirării măsurii respective. 10. Pentru punerea în aplicare a alineatelor de mai sus, se aplică următoarele dispoziții: a) în cazul în care o parte consideră că există una dintre circumstanțele prevăzute la alineatele (2), (4) și (5), aceasta informează de îndată Comitetul mixt de punere în aplicare a APE cu privire la acest lucru; b) Comitetul mixt de punere în aplicare a APE poate formula recomandările necesare pentru remedierea circumstanțelor apărute. În cazul în care Comitetul mixt de punere în aplicare a APE nu a formulat recomandări pentru remedierea circumstanțelor sau în cazul în care nu s-a găsit nicio soluție satisfăcătoare în termen de treizeci (30) de zile de la notificarea comitetului mixt, partea importatoare poate adopta măsurile adecvate pentru a remedia situația, în conformitate cu prezentul articol; c) înainte de adoptarea uneia dintre măsurile prevăzute la prezentul articol sau în cazurile prevăzute la alineatul (11) din prezentul articol, în cel mai scurt timp, partea în cauză comunică Comitetului mixt de punere în aplicare a APE toate informațiile necesare unei analize complete a situației, în vederea găsirii unei soluții acceptabile pentru cele două părți; d) la alegerea măsurilor de salvgardare, trebuie să se acorde prioritate măsurilor care permit remedierea eficace și rapidă a problemei apărute, perturbând cel mai puțin cu putință buna funcționare a prezentului acord; e) măsurile de salvgardare adoptate în temeiul prezentului articol se notifică de îndată Comitetului mixt de punere în aplicare a APE și fac obiectul unor consultări periodice în cadrul acestuia, în special în vederea stabilirii unui calendar al eliminării acestora, de îndată ce circumstanțele permit acest lucru. 11. Atunci când circumstanțe excepționale impun luarea unor măsuri imediate, partea importatoare în cauză, Uniunea Europeană sau Africa de Vest, după caz, poate adopta, cu titlu provizoriu, măsurile prevăzute la alineatele (3), (4) și (5) fără a respecta cerințele de la alineatul (10). Aceste măsuri pot fi luate pentru o perioadă maximă de o sută optzeci (180) de zile în cazul în care măsurile sunt adoptate de Uniunea Europeană și de două sute patruzeci (240) de zile în cazul în care măsurile sunt adoptate de Africa de Vest sau în cazul în care măsurile luate de Uniunea Europeană sunt limitate la una sau mai multe dintre regiunile sale ultraperiferice. Durata acestor măsuri provizorii este socotită ca o parte a perioadei inițiale și a oricărei prelungiri menționate la alineatele (7) și (8) din prezentul articol. La adoptarea acestor măsuri provizorii, se ține cont de interesele tuturor părților implicate. Partea importatoare în cauză informează cealaltă parte și sesizează de îndată Comitetul mixt de punere în aplicare a APE în vederea examinării chestiunii. 12. Dacă o parte importatoare supune importul unui produs unei proceduri administrative care are drept scop furnizarea rapidă de informații privind evoluția fluxurilor comerciale care pot provoca problemele menționate la prezentul articol, ea informează fără întârziere Comitetul mixt de punere în aplicare a APE. 13. Acordurile OMC nu vor fi invocate în scopul de a împiedica o parte să adopte măsuri de salvgardare în conformitate cu dispozițiile prezentului articol. Articolul 23 Clauză privind industriile incipiente 1. Africa de Vest poate să suspende temporar reducerea nivelului taxei vamale sau să majoreze nivelul taxei vamale până la un nivel care să nu îl depășească pe cel al taxei vamale aplicate celorlalți membri ai OMC, în cazul în care un produs originar din Uniunea Europeană este importat, în urma unei reduceri a nivelului taxei vamale, pe teritoriul său în cantități atât de importante și în astfel de condiții încât amenință instaurarea unei industrii incipiente sau cauzează sau riscă să cauzeze disfuncționalități unei industrii incipiente care produce produse similare sau direct concurente. 2. a) În cazul în care Africa de Vest consideră că există circumstanțele descrise la alineatul (1), ea sesizează de îndată Comitetul mixt de punere în aplicare a APE pentru a examina situația; b) Comitetul mixt de punere în aplicare a APE poate formula recomandările necesare pentru remedierea circumstanțelor apărute. În cazul în care Comitetul mixt de punere în aplicare a APE nu a formulat recomandări pentru remedierea circumstanțelor sau în cazul în care nu s-a găsit nicio soluție satisfăcătoare în termen de treizeci (30) de zile de la notificarea Comitetului mixt, Africa de Vest poate adopta măsurile adecvate pentru a remedia situația, în conformitate cu prezentul articol; c) înainte de adoptarea uneia dintre măsurile prevăzute la prezentul articol, Africa de Vest comunică Comitetului mixt de punere în aplicare a APE toate informațiile necesare unei analize complete a situației, în vederea găsirii unei soluții acceptabile pentru cele două părți; d) la alegerea măsurilor adoptate în conformitate cu prezentul articol, trebuie să se acorde prioritate măsurilor care perturbă cel mai puțin cu putință buna funcționare a prezentului acord; e) măsurile adoptate în conformitate cu prezentul acord sunt comunicate de îndată Comitetului mixt de punere în aplicare a APE și fac obiectul unor consultări periodice în cadrul acestuia; f) în circumstanțe critice, atunci când o întârziere ar cauza un prejudiciu greu de remediat, Africa de Vest poate adopta, cu titlu provizoriu, măsurile prevăzute la alineatul (1) fără a se conforma cerințelor de la literele (a) - (e). Aceste măsuri pot fi luate pentru o perioadă maximă de două sute (200) de zile. Durata acestor măsuri provizorii este socotită ca o parte a perioadei menționate la alineatul (3) din prezentul articol. Africa de Vest informează Uniunea Europeană și sesizează de îndată Comitetul mixt de punere în aplicare a APE în vederea examinării chestiunii. 3. Acest măsuri pot fi aplicate timp de maximum opt (8) ani. Aplicarea măsurilor se poate prelungi printr-o decizie a Consiliului mixt al APE. Articolul 24 Cooperare 1. Părțile recunosc importanța cooperării în materie de instrumente de protecție comercială în vederea asigurării echității și a transparenței schimburilor lor comerciale. 2. Părțile convin să coopereze, inclusiv prin înlesnirea măsurilor de asistență, în conformitate cu dispozițiile prevăzute în partea III, în special în următoarele domenii: a) elaborarea unor reglementări și crearea unor instituții pentru a asigura protecția comercială; b) dezvoltarea capacităților, în special ale administrațiilor competente din statele din Africa de Vest pentru a putea stăpâni și utiliza mai bine instrumentele de protecție comercială prevăzute în prezentul acord. CAPITOLUL 3 BARIERE TEHNICE ÎN CALEA COMERȚULUI ȘI MĂSURI SANITARE ȘI FITOSANITARE Articolul 25 Obiective 1. Obiectivul prezentului capitol este facilitarea comerțului cu mărfuri între părți, crescând capacitățile acestora de a identifica, preveni și elimina barierele din calea comerțului prin intermediul reglementărilor tehnice, al normelor, al procedurilor de evaluare a conformității aplicate de o parte sau de cealaltă, precum și păstrând capacitățile părților de a proteja plantele, animalele și sănătatea publică. 2. În cadrul punerii în aplicare a dispozițiilor prezentului capitol, fiecare parte face în așa fel încât produsele importate de la cealaltă parte să beneficieze de un tratament nediscriminatoriu în raport cu tratamentul acordat produselor similare originare de pe teritoriul propriu și produselor similare originare din țări terțe. 3. De asemenea, potrivit dispozițiilor alineatelor (2) și (3) de la articolul 2 din Acordul OMC privind măsurile sanitare și fitosanitare (Acordul SPS), fiecare parte face în așa fel încât măsurile sanitare și fitosanitare adoptate pentru a păstra sănătatea și securitatea persoanelor, viața sau sănătatea animalelor și pentru a proteja vegetația și mediul să nu urmărească și să nu aibă ca efect crearea unor bariere inutile în calea comerțului cu mărfuri între cele două părți. În acest scop, măsurile respective nu vor fi mai restrictive pentru comerț decât este strict necesar. Articolul 26 Domeniu de aplicare și definiții 1. Dispozițiile prezentului capitol se aplică reglementărilor și normelor tehnice, precum și procedurilor de evaluare a conformității definite în Acordul OMC privind barierele tehnice în calea comerțului (BTC) și măsurilor sanitare și fitosanitare ale OMC (denumite în continuare măsuri SPS), în măsura în care acestea afectează schimburile comerciale între părți. 2. În sensul prezentului capitol și în absența unor indicații contrare, se aplică definițiile utilizate în acordurile BTC și SPS ale OMC, în normele și textele pertinente adoptate de Comisia Codex Alimentarius, în Convenția internațională pentru protecția plantelor (IPPC) și în cadrul Organizației Mondiale pentru Sănătatea Animalelor (OIE), inclusiv pentru orice trimitere la produsele din prezentul capitol. Articolul 27 Autorități competente 1. Autoritățile celor două părți responsabile cu punerea în aplicare a măsurilor prevăzute de prezentul capitol sunt menționate în apendicele II din anexa D la prezentul acord. 2. În conformitate cu articolul 31, părțile se informează reciproc și în timp util cu privire la toate schimbările semnificative care privesc autoritățile competente menționate în apendicele II din anexa D. Comitetul mixt de punere în aplicare a APE adoptă toate modificările necesare ale apendicelui II din anexa D la prezentul acord. Articolul 28 Obligații reciproce 1. Părțile își reafirmă drepturile și obligațiile în temeiul acordurilor relevante ale OMC, în special acordurile SPS și BTC. De asemenea, părțile își reafirmă drepturile și obligațiile care decurg din normele și textele pertinente adoptate de Convenția internațională pentru protecția plantelor (IPPC), Comisia Codex Alimentarius și Organizația Mondială pentru Sănătatea Animalelor (OIE). Statele care nu sunt membre ale OMC își confirmă și ele angajamentul privind respectarea obligațiilor prevăzute de acordurile SPS și BTC în toate domeniile care afectează relațiile comerciale dintre părți. 2. Părțile își reafirmă angajamentul de a îmbunătăți sănătatea publică pe teritoriile lor, în special prin consolidarea capacităților lor de a identifica produsele neconforme. 3. În cadrul schimburilor comerciale dintre ele, părțile se abțin să exporte sau să reexporte produse care nu respectă prevederile în vigoare ale legislației părții exportatoare. Cu toate acestea, exporturile sau reexporturile de produse care fac obiectul unor măsuri SPS sunt autorizate dacă autoritățile părții importatoare prevăd în mod expres acest lucru. Exportul celorlalte produse este autorizat cu excepția cazurilor în care legislația părții importatoare îl interzice. 4. Aceste angajamente, drepturi și obligații stau la baza activității părților, în temeiul prezentului capitol. Articolul 29 Echivalență 1. Părțile acceptă măsurile sanitare sau fitosanitare ale celeilalte părți ca fiind echivalente, chiar dacă aceste măsuri sunt diferite de ale lor sau de cele care sunt utilizate de țările terțe care comercializează același produs, dacă partea exportatoare îi demonstrează în mod obiectiv părții importatoare că, prin aplicarea măsurilor sale interne, este atins un nivel de protecție sanitară sau fitosanitară adecvat, acceptat pe teritoriul părții importatoare. În acest scop, se acordă părții importatoare, la cerere, un acces rezonabil în vederea efectuării unor inspecții, testări și a altor proceduri relevante. 2. Părțile vor organiza consultări, la cerere și după acordul comun al părților, în vederea ajungerii, dacă este cazul, la acorduri bilaterale și multilaterale cu privire la recunoașterea echivalenței măsurilor sanitare sau fitosanitare specificate. Articolul 30 Determinarea zonelor sanitare și fitosanitare În ceea ce privește condițiile de import, părțile pot să propună și să identifice, de la caz la caz, zonele care dețin un statut sanitar sau fitosanitar definit, făcând trimitere la articolul 6 din Acordul SPS. În special, părțile acționează astfel încât măsurile lor sanitare sau fitosanitare să fie adaptate la caracteristicile sanitare și fitosanitare ale zonei – care reprezintă fie totalitatea unei țări, o parte a unei țări, fie totalitatea sau părți ale mai multor țări - din care provine produsul și căruia îi este destinat. Articolul 31 Transparența condițiilor comerciale și schimbul de informații 1. Pentru a garanta conformitatea cu reglementările lor, părțile se informează reciproc cu privire la orice modificare a cerințelor lor legislative și administrative privind produsele, în conformitate cu procedurile de notificare prevăzute în acordurile SPS și BTC. 2. Dacă este necesar, părțile convin să se informeze reciproc în scris cu privire la măsurile luate pentru interzicerea importului de mărfuri în scopul abordării unei anumite probleme privind sănătatea (publică, animală și fitosanitară), prevenirea riscurilor și mediul în cel mai scurt timp posibil, în conformitate cu recomandările prevăzute în Acordul SPS. 3. Părțile convin să facă schimb de informații în scopul cooperării pentru a garanta faptul că produsele lor respectă reglementările tehnice și standardele necesare pentru a permite accesul reciproc la piețele lor. 4. De asemenea, dacă este necesar, părțile procedează la un schimb direct de informații privind alte subiecte pe care le consideră de comun acord ca având o importanță potențială pentru relațiile lor comerciale, inclusiv aspectele de securitate sanitară a alimentelor, apariția bruscă a bolilor animalelor și ale plantelor, avizele științifice și alte evenimente importante referitoare la securitatea produselor. 5. Dacă este necesar, părțile convin să facă schimb de informații în domeniul supravegherii epidemiologice a bolilor animalelor. În ceea ce privește protecția platelor, părțile vor face schimb, de asemenea, de informații privind apariția paraziților care prezintă un pericol cunoscut și imediat pentru cealaltă parte, la cererea sa. 6. Părțile convin să coopereze în vederea alertării reciproce rapide atunci când noile norme la nivel regional ar putea avea un impact asupra schimburilor lor comerciale reciproce, în conformitate cu procedurile de notificare prevăzute în acordurile SPS și BTC. Articolul 32 Integrare regională 1. În vederea facilitării comerțului dintre ele, părțile se angajează să armonizeze la nivel regional și, în măsura posibilului, normele, măsurile și condițiile de import. 2. În cazul în care există deja condiții de import în momentul intrării în vigoare a prezentului acord și în așteptarea introducerii unor condiții de import armonizate, ele sunt aplicate de statele din regiunea Africii de Vest și din Uniunea Europeană, în conformitate cu principiul potrivit căruia un produs originar din una dintre părți, introdus în mod licit pe piața unui stat al celeilalte părți poate fi, în egală măsură, introdus pe piața tuturor celorlalte state ale acestei din urmă părți, fără nicio altă restricție sau cerință administrativă. 3. În ceea ce privește măsurile prevăzute de prezentul capitol, statele din Africa de Vest se asigură că tratamentul pe care îl aplică produselor originare din Africa de Vest nu este mai puțin favorabil decât cel pe care îl aplică produselor similare originare din Uniunea Europeană care intră în regiunea Africii de Vest. Articolul 33 Cooperare 1. Părțile recunosc importanța cooperării în domeniul reglementării tehnice, al măsurilor sanitare și fitosanitare și al evaluării conformității, precum și al trasabilității pentru realizarea obiectivelor prezentului capitol. 2. Părțile sunt de acord să coopereze în vederea îmbunătățirii calității și competitivității produselor prioritare pentru statele din regiunea Africii de Vest care figurează la apendicele I din anexa D la prezentul acord, precum și a accesului la piața Uniunii Europene, inclusiv prin măsuri de asistență financiară, în conformitate cu dispozițiile din partea III, în special în următoarele domenii: a) instituirea unui cadru adecvat pentru schimbul de informații și de expertiză între părți; b) cooperarea cu organismele internaționale de standardizare, de metrologie și de acreditare, inclusiv facilitarea participării reprezentanților din Africa de Vest la reuniunile acestor organisme; c) adoptarea de standarde și reglementări tehnice, proceduri de evaluare a conformității și de măsuri sanitare și fitosanitare armonizate la nivel regional, pe baza standardelor internaționale în domeniu; d) consolidarea capacităților părților interesate publice și private, inclusiv informarea și formarea, pentru a se conforma standardelor, reglementărilor și măsurilor fitosanitare ale Uniunii Europene și pentru a putea participa în cadrul forurilor internaționale de standardizare; e) dezvoltarea de capacități naționale pentru alinierea la standarde și pentru evaluarea conformității și a trasabilității produselor, precum și pentru accesul la piața Uniunii Europene. CAPITOLUL 4 ALTE BARIERE NETARIFARE Articolul 34 Interzicerea restricțiilor cantitative La intrarea în vigoare a prezentului acord se elimină toate interdicțiile sau restricțiile la import sau la export care afectează comerțul dintre cele două părți, altele decât taxele vamale, redevențele și alte impuneri menționate la articolele 7 și 8 din prezentul acord referitoare la taxele vamale, fie că sunt puse în aplicare prin intermediul contingentelor, al licențelor de import sau de export, fie prin alte măsuri. Nu se va putea introduce nicio măsură nouă. Dispozițiile prezentului articol nu aduc atingere dispozițiilor referitoare la instrumentele de protecție comercială menționate în capitolul 2 și nici celor legate de balanța de plăți menționate la articolul 89 din prezentul acord. Articolul 35 Tratament național în materie de impozitare și reglementare internă 1. Produsele originare importate din una dintre părți nu sunt supuse, direct sau indirect, unor taxe interne sau altor impuneri interne, superioare celor aplicate direct sau indirect produselor similare ale celeilalte părți. Părțile nu au voie să aplice alte forme de taxe interne sau alte impuneri interne în scopul de a oferi protecție producției naționale. 2. Produsele originare importate din una dintre părți beneficiază de un tratament nu mai puțin favorabil decât cel acordat produselor similare ale celeilalte părți în cadrul tuturor actelor cu putere de lege, reglementărilor sau cerințelor care afectează vânzarea acestor produse, oferirea lor spre vânzare, cumpărarea, transportul, distribuția sau utilizarea acestor produse pe piața internă. Dispozițiile prezentului alineat nu exclud aplicarea unor tarife diferențiate pentru transportul intern, bazate în exclusivitate pe exploatarea economică a mijloacelor de transport și nu pe originea produsului. 3. Nicio parte nu are voie să instituie sau să mențină în vigoare reglementări interne referitoare la amestecul, transformarea sau utilizarea de produse în cantități sau proporții specificate, care ar impune direct sau indirect ca o cantitate sau o proporție specificată din produsul care face obiectul reglementării respective să provină din surse naționale. În plus, părțile nu au voie să aplice alte forme de reglementare cantitativă internă în scopul de a oferi protecție producției naționale. 4. Dispozițiile prezentului articol nu împiedică acordarea unor subvenții destinate exclusiv producătorilor naționali, inclusiv plăți provenite din încasările din taxe sau impuneri interne aplicate în conformitate cu dispozițiile prezentului articol și subvenții acordate sub forma achizițiilor publice de bunuri naționale. 5. Dispozițiile prezentului articol nu se aplică actelor cu putere de lege, normelor administrative, procedurilor sau practicilor care reglementează achizițiile publice. 6. Dispozițiile prezentului articol nu aduc atingere dispozițiilor prezentului acord referitoare la instrumentele de protecție comercială. CAPITOLUL 5 FACILITAREA COMERȚULUI, COOPERARE VAMALĂ ȘI ASISTENȚĂ ADMINISTRATIVĂ RECIPROCĂ Articolul 36 Obiective 1. Părțile recunosc importanța cooperării vamale și a facilitării comerțului în contextul evoluției comerțului mondial. Părțile convin să își consolideze cooperarea în acest domeniu pentru a garanta că legislația și procedurile relevante, precum și capacitatea administrativă a administrațiilor competente îndeplinesc obiectivele vizate de control eficient și de facilitare a schimburilor comerciale și contribuie la dezvoltarea și integrarea regională a țărilor semnatare ale APE. 2. Părțile recunosc că nu vor fi compromise în niciun fel obiectivele legitime de politică publică, inclusiv cele legate de siguranță și de prevenirea fraudelor. 3. Părțile se angajează să asigure libera circulație a mărfurilor reglementate de prezentul acord pe teritoriile lor respective. Articolul 37 Cooperare vamală și asistență administrativă reciprocă 1. Pentru a garanta respectarea dispozițiilor prezentului capitol și pentru a răspunde cu eficacitate obiectivelor definite la articolul 36, părțile: a) fac schimb de informații privind legislația și procedurile vamale; b) elaborează inițiative comune privind procedurile de import, de export și de tranzit, precum și inițiative destinate să propună un serviciu eficace comunității de afaceri; c) cooperează în ceea ce privește automatizarea procedurilor vamale și a altor proceduri comerciale și instituirea de standarde comune pentru schimburile de date; d) stabilesc, în măsura în care este posibil, poziții comune în cadrul organizațiilor internaționale în domeniul vamal, cum ar fi OMC, Organizația Mondială a Vămilor (OMV), Organizația Națiunilor Unite (ONU) și Conferința Națiunilor Unite pentru Comerț și dezvoltare (UNCTAD); e) cooperează în materie de planificare și aplicare a asistenței tehnice, în special în domeniul reformelor vamale și al facilitării comerțului, în conformitate cu dispozițiile prezentului acord; și f) încurajează cooperarea între toate administrațiile, organizațiile și celelalte instituții în cauză, atât în interiorul țării, cât și între țări. 2. Fără a aduce atingere alineatului (1), administrațiile părților își acordă asistență administrativă reciprocă în domeniul vamal, în conformitate cu dispozițiile Protocolului privind asistența administrativă reciprocă în domeniul vamal din anexa E. Articolul 38 Legislație și proceduri vamale 1. Părțile se asigură și depun toate eforturile pentru ca legislațiile lor comerciale și vamale, dispozițiile și procedurile lor să se bazeze pe: a) instrumentele internaționale și normele în vigoare în domeniile vamal și comercial, inclusiv elementele fundamentale ale Convenției internaționale pentru simplificarea și armonizarea regimurilor vamale (Convenția de la Kyoto revizuită), Cadrul de standarde pentru securitatea și facilitarea comerțului mondial, adoptat de Organizația Mondială a Vămilor (OMV), modelul de date vamale al OMV și Convenția internațională privind Sistemul armonizat de denumire și codificare a mărfurilor („SA”); b) introducerea unui document administrativ unic sau a unui echivalent electronic cu scopul de a stabili declarațiile vamale la import și la export; c) reglementări care permit să se evite măsurile inutile și discriminatorii pentru operatorii economici, care oferă garanții împotriva fraudei și prevăd facilități suplimentare pentru operatorii care dau dovadă de un nivel înalt de respectare a legislației vamale; d) utilizarea de tehnici vamale moderne, inclusiv evaluarea riscurilor, proceduri simplificate pentru introducerea și acordarea liberului de vamă pentru mărfuri, controale ulterioare acordării liberului de vamă pentru mărfuri și metode de audit al societăților; e) dezvoltarea progresivă a sistemelor, inclusiv a celor bazate pe tehnologia informației, pentru a facilita schimbul electronic de date între operatorii economici, administrațiile vamale și alte structuri interesate; f) un sistem de informații obligatorii în domeniul vamal, în special în ceea ce privește încadrarea tarifară și regulile de origine, în conformitate cu regulile prevăzute de legislația fiecărei părți, în măsura în care serviciile vamale dispun de toate informațiile pe care le consideră necesare; g) norme în materie de sancțiuni care penalizează încălcările reglementărilor vamale sau ale cerințelor procedurale care să fie proporționale și nediscriminatorii și a căror aplicare să nu determine întârzieri nejustificate; h) norme transparente, nediscriminatorii și proporționale în ceea ce privește autorizarea agenților vamali. Părțile recunosc că este important ca, în viitor, să ajungă să elimine obligația de a recurge la agenți vamali. Părțile abordează această chestiune în cadrul Comitetului special pentru vămi și facilitarea comerțului; i) respectarea dispozițiilor Acordului OMC privind inspecția înainte de expediere. Părțile recunosc interesul de a reuși pe viitor să elimine toate cerințele ce prevăd efectuarea unor inspecții obligatorii înainte de expedierea mărfurilor sau la destinație. Părțile abordează această chestiune în cadrul Comitetului special pentru vămi și facilitarea comerțului. 2. Pentru a îmbunătăți metodele de lucru, garantând în același timp respectarea principiilor de nediscriminare, transparență și eficiență, părțile depun eforturi: a) să ia măsurile necesare în scopul reducerii, al simplificării și al standardizării datelor și a documentelor solicitate de autoritățile vamale și de alte structuri conexe; b) să simplifice, în măsura în care este posibil, cerințele și formalitățile vamale pentru acordarea liberului de vamă și vămuirea rapidă a mărfurilor; c) să garanteze proceduri eficace, rapide, nediscriminatorii și ușor accesibile pentru solicitanți, care să permită dreptul de a contesta acțiunile administrative și celelalte decizii ale autorităților vamale care afectează importul, exportul sau mărfurile aflate în tranzit. d) să monitorizeze menținerea normelor de etică prin aplicarea unor măsuri care să reflecte principiile convențiilor internaționale relevante și ale instrumentelor din acest domeniu, în special Declarația de la Arusha, revizuită în 2003. Articolul 39 Facilitarea operațiunilor de tranzit 1. Părțile asigură liberul tranzit al mărfurilor pe teritoriul lor, pe itinerarul cel mai convenabil pentru tranzit. În acest scop, restricțiile, controalele sau eventualele cerințe trebuie să se întemeieze pe o politică publică obiectivă și trebuie să fie nediscriminatorii, proporționale și aplicate în mod uniform. 2. Fără a aduce atingere derulării controalelor vamale legitime, părțile acordă mărfurilor în tranzit provenite de pe teritoriul celeilalte părți un tratament nu mai puțin favorabil decât cel acordat mărfurilor de pe piața internă, exporturilor, importurilor și circulației acestora. 3. Părțile instituie regimuri vamale de tranzit care permit circulația mărfurilor fără obligația de a plăti taxe vamale și alte impuneri, sub rezerva depunerii unor garanții adecvate. 4. Părțile depun eforturi pentru a promova și a pune în aplicare regimuri regionale de tranzit cu scopul de a reduce barierele din calea comerțului. 5. Părțile recurg la norme și instrumente internaționale referitoare la tranzitul mărfurilor. 6. Părțile asigură cooperarea și coordonarea tuturor entităților implicate de pe teritoriile lor pentru a facilita traficul în tranzit și pentru a promova cooperarea transfrontalieră. Articolul 40 Relațiile cu mediul de afaceri Părțile convin: a) să se asigure că publicul poate accesa prin mijloace adecvate și pe cât posibil prin mijloace electronice toate informațiile privind legislația, procedurile, redevențele și impunerile; b) să încurajeze cooperarea între operatori și administrațiile competente prin utilizarea unor proceduri nearbitrare și accesibile publicului, cum ar fi protocoalele acordului, bazate pe cele promulgate de OMV; c) să se asigure că cerințele lor vamale și conexe, precum și regimurile și procedurile care le sunt asociate continuă să răspundă nevoilor mediului de afaceri, sunt conforme cu cele mai bune practici și rămân cât mai puțin restrictive pentru schimburile comerciale; d) asupra necesității unor consultări periodice și în timp util cu reprezentanții comerciali privind propunerile legislative și procedurile referitoare la aspectele vamale și cele în materie de comerț. În acest scop, ambele părți instituie mecanisme adecvate de consultare periodică între autoritățile administrative și mediul de afaceri; e) să existe o perioadă de timp suficientă între publicarea și intrarea în vigoare a oricărei legislații, proceduri, taxe sau impuneri noi sau modificate. Părțile fac publice informațiile de natură administrativă, mai ales cu privire la cerințele și procedurile de intrare, orarele și procedurile de funcționare ale birourilor vamale situate în porturi și în punctele de trecere a frontierei, precum și punctele de contact pentru cererile de informații. Articolul 41 Valoarea în vamă Acordul OMC privind punerea în aplicare a articolului VII din GATT 1994 reglementează aplicarea valorii în vamă în cadrul schimburilor comerciale reciproce dintre părți. Acestea din urmă cooperează în vederea adoptării unei abordări comune privind chestiunile legate de valoarea în vamă. Articolul 42 Integrarea regională în regiunea Africii de Vest 1. Părțile convin să accelereze reformele în domeniul vamal, în special armonizarea procedurilor și a reglementării, în scopul facilitării schimburilor comerciale în regiunea Africii de Vest. 2. În vederea realizării dispozițiilor anterioare, părțile instituie o cooperare strânsă între toate structurile implicate prin aplicarea normelor internaționale relevante în domeniul vamal. Articolul 43 Cooperare 1. Părțile recunosc importanța cooperării în materie de politică vamală și de facilitare a comerțului în scopul punerii în aplicare a prezentului acord. 2. În conformitate cu punctul 6 din anexa D la Decizia Consiliului general al OMC din 1 august 2004 și sub rezerva dispozițiilor prevăzute în partea III, părțile convin să instituie programe de asistență tehnică și financiară adecvate care să permită punerea în aplicare a dispozițiilor prezentului capitol, în special în ceea ce privește: a) elaborarea unor dispoziții adecvate și simplificate ale actelor cu putere de lege și ale normelor administrative; b) informarea și sensibilizarea operatorilor, inclusiv formarea personalului implicat; c) consolidarea capacităților, modernizarea și interconectarea administrațiilor vamale și a serviciilor conexe. Articolul 44 Măsuri tranzitorii 1. Părțile recunosc necesitatea unor măsuri tranzitorii pentru a asigura punerea în aplicare fără probleme a dispozițiilor prezentului capitol. 2. Fără a aduce atingere angajamentelor sale în cadrul OMC, Africa de Vest beneficiază de o perioadă tranzitorie de cinci (5) ani de la intrarea în vigoare a prezentului acord pentru a îndeplini obligațiile prevăzute la articolul 38 alineatul (1) literele (b) și (d). Acest termen poate fi revizuit în funcție de rezultatele reformelor pe care regiunea Africii de Vest trebuie să le realizeze în cooperare cu Uniunea Europeană. Articolul 45 Comitetul special pentru vămi și facilitarea comerțului 1. Părțile instituie un Comitet special pentru vămi și facilitarea comerțului compus din reprezentanți ai părților. 2. Funcțiile Comitetului special pentru vămi și facilitarea comerțului sunt următoarele: a) să asigure supravegherea punerii în aplicare și a gestionării prezentului capitol, a Protocolului privind regulile de origine și a Protocolului privind asistența administrativă reciprocă; b) să servească drept forum de concertare și de discuții cu privire la toate aspectele legate de vamă, în special legate de regimurile vamale și procedurile de vămuire, regulile de origine, valoarea în vamă, încadrarea tarifară, cooperarea vamală și asistența administrativă reciprocă; c) să dezvolte cooperarea pentru elaborarea, punerea în aplicare și controlul aplicării regimurilor vamale și a procedurilor de vămuire, a regulilor de origine și a asistenței administrative reciproce. 3. Comitetul special pentru vămi și facilitarea comerțului se întrunește o dată pe an, la o dată și cu o ordine de zi convenite în prealabil de părți. Părțile pot decide să convoace reuniuni ad hoc ale comitetului, în caz de nevoie. 4. Comitetul special pentru vămi și facilitarea comerțului este prezidat alternativ de fiecare dintre părți. 5. Comitetul special pentru vămi și facilitarea comerțului raportează Comitetului mixt de punere în aplicare a APE. CAPITOLUL 6 AGRICULTURĂ, PESCUIT ȘI SECURITATE ALIMENTARĂ Articolul 46 Obiective 1. Părțile recunosc că, în regiunea Africii de Vest, sectorul agriculturii, inclusiv cel al creșterii animalelor, și sectorul pescuitului reprezintă o parte importantă din PIB, joacă un rol primordial în lupta împotriva insecurității alimentare și asigură un venit și un loc de muncă pentru marea parte a populației active. 2. Prezentul acord, prin efectele sale economice și comerciale și acțiunile din cadrul Programului APE pentru dezvoltare, trebuie să contribuie la o creștere a productivității, a competitivității și a diversificării producției în sectorul agriculturii și cel al pescuitului. El trebuie, de asemenea, să contribuie la dezvoltarea sectorului transformării și la intensificarea comerțului cu produse agricole, alimentare și pescărești dintre părți, în coerență cu gestionarea sustenabilă a resurselor naturale. 3. Părțile recunosc potențialul agricol neexploatat încă din regiunea Africii de Vest și necesitatea de a sprijini punerea în aplicare a politicilor sale agricole naționale și regionale, în cadrul politicilor de cooperare instituite de cele două părți în conformitate cu dispozițiile prevăzute în partea III din prezentul acord. 4. Părțile recunosc că resursele halieutice, biologice și maritime sunt de mare interes pentru Uniunea Europeană și regiunea Africii de Vest și că riscurile reale de epuizare a stocurilor, în special prin pescuitul industrial, le impun promovarea unei gestionări sustenabile a resurselor halieutice și acvatice. 5. Părțile recunosc, de asemenea, că zonele de pescuit și ecosistemele marine aparținând statelor din Africa de Vest sunt complexe, diverse și fragile din punct de vedere biologic și că exploatarea lor trebuie să țină seama de acest lucru printr-o conservare și o gestionare sustenabilă și eficace a zonelor de pescuit și a ecosistemelor aferente, pe bază de avize științifice și a principiului precauției definit în Codul de conduită pentru un pescuit responsabil al Organizației pentru Alimentație și Agricultură (FAO). 6. Părțile recunosc, de asemenea, importanța economică și socială a activităților legate de pescuit și de exploatarea resurselor marine vii ale statelor din Africa de Vest, precum și necesitatea de a maximiza contribuția lor la securitatea alimentară, la ocuparea forței de muncă, la reducerea sărăciei, la creșterea veniturilor și la stabilitatea socială a comunităților care trăiesc din pescuit. 7. Părțile recunosc faptul că asigurarea securității alimentare a populațiilor și creșterea nivelului de trai în mediul rural constituie factori esențiali de reducere a sărăciei care ar trebui să se înscrie în cadrul mai larg al dezvoltării durabile vizate de Obiectivele de dezvoltare ale mileniului. Prin urmare, părțile convin să colaboreze pentru a evita orice ruptură pe piețele de produse agricole și alimentare din Africa de Vest. 8. Uniunea Europeană se angajează să sprijine, prin politicile sale, inclusiv prin politica sa în domeniul pescuitului, țările din Africa de Vest să își dezvolte un sistem eficace de monitorizare/control/supraveghere a pescuitului. 9. Părțile sunt de acord, de altfel, că este important pentru regiune să se instituie politici care permit creșterea beneficiilor obținute din pescuit în favoarea populațiilor din regiunea Africii de Vest. 10. Pentru realizarea obiectivelor menționate în prezentul articol, părțile țin seama pe deplin de diversitatea caracteristicilor și a nevoilor economice, sociale și de mediu, precum și de strategiile de dezvoltare ale Africii de Vest. Articolul 47 Securitate alimentară În cazul în care aplicarea prezentului acord atrage după sine sau riscă să atragă după sine, pentru Africa de Vest sau pentru un stat din regiunea Africii de Vest, dificultăți în ceea ce privește disponibilitatea sau accesul la produsele necesare pentru asigurarea securității alimentare, Africa de Vest sau statul din regiunea Africii de Vest poate să adopte măsuri adecvate în conformitate cu procedurile descrise la articolul 22. Articolul 48 Cooperarea în domeniul agriculturii și cel al securității alimentare 1. Cooperarea în domeniul agriculturii și cel al securității alimentare se înscrie în cadrul articolelor 53 și 69 din Acordul de la Cotonou. Părțile sunt de acord cu faptul că dispozițiile Acordului de la Cotonou referitoare la acest capitol și prezentul acord se pun în aplicare în mod complementar și se consolidează reciproc. 2. Pentru a permite țărilor din regiunea Africii de Vest să asigure securitatea alimentară a populațiilor lor și să promoveze o agricultură viabilă și sustenabilă, cele două părți, în conformitate cu dispozițiile părții III, examinează toate măsurile de cooperare, având ca scop: a) favorizarea punerii în aplicare a programelor de irigare și de control al apei; b) favorizarea progresului tehnic, a inovării și a diversificării în sectorul agriculturii; c) răspândirea utilizării factorilor de producție agricolă care respectă mediul; d) dezvoltarea cercetării în vederea producției de semințe îmbunătățite, precum și utilizarea lor de către populațiile rurale; e) dezvoltarea unui sistem integrat de agricultură și de creștere a animalelor; f) îmbunătățirea depozitării și conservării produselor agricole; g) consolidarea rolului de sprijin-consiliere acordat de stat operatorilor privați; h) consolidarea filierelor agricole; i) amenajarea drumurilor și a căilor de acces rurale pentru o mai bună colectare și circulație a produselor agricole; j) contribuția la îmbunătățirea sistemelor de alertă pentru prevenirea crizelor; k) contribuția la dezvoltarea burselor regionale pentru o mai bună centralizare a informației privind disponibilitățile regionale de produse alimentare; l) încurajarea agriculturii contractuale cu parteneri din Uniunea Europeană, de exemplu pentru oferta de produse ecologice; m) identificarea unor noi oportunități pentru dezvoltarea și exportul produselor cu foarte mare cerere pe plan internațional; n) încurajarea reformelor de drept funciar care urmăresc creșterea securității juridice a agricultorilor și, prin aceasta, promovarea dezvoltării unei agriculturi eficiente și a mobilizării creditelor în favoarea investițiilor private în sectorul agricol. 3. Părțile sunt de acord cu faptul că situațiile speciale de penurie alimentară pot să necesite implementarea unor programe de asistență alimentară specifice și la obiect în favoarea țărilor confruntate cu aceste situații. Totuși, aceste programe nu ar trebui în nici un caz să pună în pericol politicile de securitate alimentară în vigoare în statele care beneficiază de acest ajutor. 4. Pentru a limita eventualele efecte nefaste ale importurilor de ajutoare alimentare în regiunea Africii de Vest, cele două părți se angajează să privilegieze mecanismele trilaterale de ajutor alimentar care încurajează comercializarea de produse agricole locale. 5. Părțile subliniază importanța sectorului agricol în economie și pentru securitatea alimentară a Africii de Vest și, în special, sensibilitatea sectoarelor care depind de piețele internaționale. Fiecare parte garantează transparența politicilor și măsurilor sale de sprijin intern. În acest scop, Uniunea Europeană îi comunică periodic Africii de Vest, prin orice mijloace adecvate, un raport cu privire la aceste măsuri, raport care conține în special temeiul juridic, forma pe care o îmbracă măsurile și sumele aferente acestora. La cererea uneia dintre părți, părțile pot face schimb de informații cu privire la orice măsură de politică agricolă. 6. Uniunea Europeană se angajează să nu recurgă la subvenții la export pentru produsele agricole exportate către Africa de Vest. 7. În vederea punerii în aplicare a cooperării în domeniul agriculturii și cel al securității alimentare, părțile instituie un mecanism de dialog permanent privind ansamblul domeniilor enunțate în prezentul articol. Părțile vor defini de comun acord modalitățile de realizare a acestui dialog. Articolul 49 Cooperarea în domeniul pescuitului 1. Pentru a dezvolta și a promova cooperarea în domeniul pescuitului, în conformitate cu dispozițiile prevăzute în partea III, părțile se angajează: a) să colaboreze în vederea unei gestionări sustenabile a resurselor halieutice din regiunea Africii de Vest și să aplice principiul precauției atunci când determină nivelul sustenabil al capturilor și când definesc condițiile de acces la resursele halieutice care trebuie respectate pentru a evita pescuitul excesiv al stocurilor, precum și orice efect negativ asupra mediului și a ecosistemului; b) să promoveze îmbunătățirea capacității de aprovizionare și a competitivității produselor pescărești. În acest scop, Uniunea Europeană se angajează să sprijine statele membre din regiune în efortul lor de a răspunde cerințelor care decurg din aplicarea măsurilor sanitare și fitosanitare (SPS), precum și de a dezvolta piața regională de produse pescărești; c) să promoveze investițiile și accesul la finanțare, pentru a crește productivitatea întreprinderilor de pescuit din regiune; d) să colaboreze la gestionarea sustenabilă a pescuitului artizanal și la elaborarea și implementarea unei politici de dezvoltare a acvaculturii în Africa de Vest; e) să elaboreze și să propună măsuri minime de respectat de către nave în vederea unei monitorizări mai bune, a unui control mai bun și a unei supravegheri mai bune a activităților lor; f) să depună eforturi coordonate pentru a îmbunătăți mijloacele de împiedicare, descurajare și eliminare a pescuitului ilegal, nedeclarat și nereglementat (INN) și pentru a lua măsuri adecvate în acest scop. În acest context, părțile se angajează să ia toate măsurile necesare pentru a pune capăt pescuitului ilegal și pentru a preveni continuarea acestuia, fără a aduce atingere tuturor celorlalte acțiuni pe care le consideră adecvate; g) să instituie un sistem de control al navelor (VMS) pentru întreaga Africă de Vest și toate statele din Africa de Vest vor utiliza un VMS compatibil; h) pe lângă un sistem VMS compatibil obligatoriu, întreaga Africă de Vest, împreună cu Uniunea Europeană, se angajează să dezvolte alte mecanisme pentru a asigura politici de control și de supraveghere eficace; i) să simplifice procedurile și condițiile de trasabilitate și de certificare a produselor pescărești exportate din regiune către piața Uniunii Europene; j) să îmbunătățească mecanismele și dispozitivele de control, de supraveghere și de monitorizare a pescuitului, în vederea combaterii pescuitului ilegal, nedeclarat și nereglementat, inclusiv adoptarea ude măsuri minime de respectat de către nave, care să permită monitorizarea, controlul și supravegherea activităților acestora; k) să autorizeze adoptarea unor măsuri de protecție adecvate, bazate pe recomandări științifice și după consultări cu diferite părți implicate, inclusiv cu Uniunea Europeană, în cazul în care gestionarea sustenabilă a resurselor halieutice și acvatice din regiune riscă să fie compromisă; l) să consolideze cercetarea științifică în ceea ce privește cunoașterea situației resurselor halieutice din regiunea Africii de Vest; m) să îmbunătățească și să consolideze sistemul de informații și de procesare statistică a datelor privind pescuitul, în special privind speciile migratoare; n) să consolideze cooperarea în toate domeniile de interes comun în materie de pescuit. Articolul 50 Integrare regională 1. Părțile recunosc faptul că o mai mare integrare a piețelor și a sectoarelor agricole și alimentare între statele din Africa de Vest, prin eliminarea treptată a barierelor care mai există și prin adoptarea unui cadru de reglementare adecvat, va contribui la o aprofundare a procesului de integrare regională și la realizarea obiectivelor prezentului capitol. 2. În conformitate cu dispozițiile din partea III și cu Programul APE pentru dezvoltare, părțile încearcă să elaboreze și să implementeze politici sectoriale regionale în domeniul agriculturii și al pescuitului și să îmbunătățească eficacitatea piețelor regionale aferente sectoarelor agriculturii și pescuitului. Articolul 51 Schimb de informații și consultări pe tema agriculturii și a pescuitului 1. Părțile convin să facă schimb de experiență, de informații și de cele mai bune practici și să se consulte în legătură cu toate aspectele legate de urmărirea obiectivelor din prezentul capitol și relevante pentru comerțul dintre ele. 2. Părțile convin că acest dialog va fi deosebit de util în special în următoarele domenii: a) schimbul de informații privind producția, consumul și schimburile comerciale în sectorul agricol, precum și privind evoluția respectivelor piețe ale produselor agricole și pescărești; b) schimbul de informații privind politicile, actele cu putere de lege și normele administrative în domeniul agriculturii, al dezvoltării rurale și al pescuitului; c) discuții cu privire la schimbările politice și instituționale necesare pentru transformarea sectorului agricol și al pescuitului, precum și elaborarea și punerea în aplicare a unor politici regionale în domeniul agricol, alimentar, al dezvoltării rurale și al pescuitului, în perspectiva integrării regionale; d) schimburi de opinii cu privire la noile tehnologii, politicile și măsurile de control al calității; e) schimburi de opinii pentru o mai bună cunoaștere și monitorizare a normelor private în vigoare în Uniunea Europeană. PARTEA III COOPERARE PENTRU IMPLEMENTAREA DIMENSIUNII DEZVOLTARE ȘI REALIZAREA OBIECTIVELOR APE Articolul 52 Obiective 1. Părțile se angajează, în cadrul prezentului acord, să consolideze cooperarea dintre ele și să își asume un angajament comun în vederea implementării APE și a realizării obiectivelor acestuia. Uniunea Europeană se angajează să asiste Africa de Vest la implementarea unui APE generator de dezvoltare. 2. Angajamentul comun al părților se înscrie în viziunea de dezvoltare a regiunii Africii de Vest și contribuie la realizarea priorităților stabilite în partea I a prezentului acord. În acest scop, părțile recunosc că îmbunătățirea accesului la piața Uniunii Europene nu constituie o condiție suficientă pentru a obține o inserare profitabilă a regiunii Africii de Vest în comerțul mondial. De aceea, părțile se angajează să pună în aplicare măsuri eficace care vor trebui să contribuie, în regiunea Africii de Vest, la stabilirea unei baze economice solide, competitive și diversificate, la aprofundarea integrării sale economice și la adaptarea sa la noul context creat de prezentul acord pentru a putea profita de parteneriatul economic. Articolul 53 Principii 1. Părțile convin să pună în aplicare o cooperare ce urmărește să susțină, prin intermediul unui sprijin tehnic și financiar, eforturile Africii de Vest de a pune în practică angajamentele asumate prin prezentul acord. Cooperarea urmărește, de asemenea, să ajute regiunea Africii de Vest să elimine constrângerile care stau în calea diversificării și a creșterii producției sale, pentru a putea intensifica comerțul intraregional și a putea profita de deschiderea pieței europene. Părțile se angajează să implementeze Programul APE pentru dezvoltare (PAPED) pentru a garanta realizarea obiectivelor acordului. În acest scop, pentru a maximiza beneficiile prezentului acord, vor fi puse în aplicare dispozițiile Acordului de la Cotonou privind cooperarea și integrarea economică și regională. 2. Părțile convin să asigure o coerență între cooperarea pentru dezvoltare și angajamentele internaționale ale părților în materie de dezvoltare durabilă și de strategii regionale de dezvoltare. 3. Noul regim comercial stabilit de prezentul acord și angajamentele asumate în cadrul cooperării pentru dezvoltare se completează și converg spre dimensiunea dezvoltare a acordului. În conformitate cu articolul 2 alineatul (4) din prezentul acord, noul regim comercial se bazează pe reciprocitate, pe luarea în calcul a diferenței dintre nivelurile de dezvoltare și instituie un tratament special și diferențiat, precum și o liberalizare treptată și asimetrică pentru Africa de Vest. 4. Părțile sunt, de asemenea, de acord cu faptul că dispozițiile prezentei părți nu trebuie interpretate ca fiind de natură să împiedice Africa de Vest să își continue obiectivele de creștere și de dezvoltare, să își pună în aplicare politicile și să își realizeze integrarea regională. Articolul 54 Modalități de finanțare 1. Uniunea Europeană se angajează să susțină acțiunile și proiectele legate de dimensiunea dezvoltare din acord. Finanțarea de către Uniunea Europeană[2] a cooperării pentru dezvoltare dintre Africa de Vest și Uniunea Europeană, care sprijină punerea în aplicare a prezentului acord, se va face: a) în cadrul normelor și procedurilor adecvate prevăzute de Acordul de la Cotonou, în special al procedurilor de programare ale Fondului european de dezvoltare; b) în cadrul instrumentelor relevante finanțate de la bugetul general al Uniunii Europene; c) în cadrul altor mecanisme financiare care vor fi create în cazul expirării Acordului de la Cotonou. 2. Statele membre ale Uniunii Europene se angajează în mod colectiv să sprijine, prin intermediul politicilor și al instrumentelor lor respective de dezvoltare, printre altele prin ajutorul pentru comerț, acțiunile pentru dezvoltare în favoarea cooperării economice regionale și a punerii în aplicare a prezentului acord, atât la nivel național, cât și regional, în conformitate cu principiile de eficacitate, de coordonare și de complementaritate privind ajutorul. 3. Uniunea Europeană și statele sale membre se angajează să finanțeze dimensiunea dezvoltare din acord cel puțin atât timp cât durează liberalizarea comerțului în Africa de Vest în cadrul prezentului acord, în conformitate cu instrumentele financiare, cu dispozițiile legale ale părților și cu principiile enunțate la articolul 2 din prezentul acord. 4. Uniunea Europeană și statele sale membre se angajează să sprijine Africa de Vest la mobilizarea unor finanțări complementare în favoarea dimensiunii dezvoltare din acord din partea altor donatori. Articolul 55 Programul APE pentru dezvoltare Pentru a sprijini eforturile autonome ale acestei regiuni de asigurare a dezvoltării sale, părțile adoptă dispozițiile financiare și tehnice care se impun pentru a implementa Programul APE pentru dezvoltare (PAPED) și pentru a realiza obiectivele acestuia în conformitate cu dispozițiile de la articolul 54 de mai sus, în vederea concretizării dimensiunii dezvoltare din prezentul acord. Articolul 56 Obiectivele PAPED 1. Programul APE pentru dezvoltare se înscrie într-o viziune pe termen lung în ceea ce privește realizarea obiectivelor de dezvoltare ale acordului. Programul are drept obiectiv general crearea unei economii regionale competitive, integrate armonios în economia mondială, care stimulează creșterea și dezvoltarea durabilă. PAPED este în concordanță cu programul de ajutor pentru comerț al regiunii Africii de Vest, precum și cu strategiile regionale de dezvoltare economică și sectorială ale acestei regiuni. 2. Obiectivul specific urmărit prin Programul APE pentru dezvoltare este să permită regiunii Africii de Vest să profite din plin de oportunitățile oferite de APE și să facă față costurilor de ajustare și dificultăților legate de punerea în aplicare a acordului. 3. În acest scop, programul trebuie să contribuie la: a) realizarea unei creșteri economice rapide, susținute și creatoare de locuri de muncă, care să contribuie la dezvoltarea economică durabilă și la reducerea sărăciei în regiunea Africii de Vest; b) o mai mare diversificare și competitivitate a economiilor din regiunea Africii de Vest; c) creșterea producției și a veniturilor populațiilor; d) aprofundarea procesului de integrare regională și intensificarea comerțului intraregional; e) creșterea cotelor de piață ale regiunii Africii de Vest pe piața europeană, prin intermediul, printre altele, a unui acces mai bun la această piață; f) promovarea investițiilor în Africa de Vest, a parteneriatului între sectorul privat din Uniunea Europeană și cel din Africa de Vest și îmbunătățirea mediului de afaceri în regiunea Afri